เอ็มเอฟซีลดเป้าดัชนีหุ้นเหลือ1,147จุด
บลจ.เอ็มเอฟซี ลดเป้าดัชนีปีนี้เหลือ 1,147 จุด คาดปัจจัยเสี่ยงเพิ่ม
21 ก.ย. 2554

บลจ.เอ็มเอฟซี ลดเป้าดัชนีปีนี้เหลือ 1,147 จุด คาดปัจจัยเสี่ยงเพิ่ม  
นายโกเมน นิยมวานิช ผู้จัดการกองทุนอาวุโส ฝ่ายตราสารทุน บริษัทหลักทรัพย์จัดการกองทุน (บลจ.) เอ็มเอฟซี กล่าวว่า บลจ.เอ็มเอฟซี ปรับลดเป้าหมายดัชนีหุ้นไทยในปีนี้ลงเหลือ 1,147 จุด โดยประมาณการราคาต่อกำไร (P/E) อยู่ที่ 13 เท่า และอัตราการเติบโตของกำไรบริษัทจดทะเบียนอยู่ที่ 19.98% 
“เมื่อต้นปีเราประเมินดัชนีเป้าหมายอยู่ที่ 1,198 จุด โดยมี P/E อยู่ที่ 13.5 เท่า เนื่องจากมีความเสี่ยงเพิ่มขึ้น ทั้งเศรษฐกิจโลกที่ชะลอการเติบโต ขณะที่ประเทศไทยก็จะมีอัตราการเติบโตทางเศรษฐกิจลดลง แต่ตลาดหุ้นไทยยังถือว่า น่าลงทุน โดยหากนับจากดัชนีในระดับปัจจุบัน ตลาดหุ้นมีโอกาสที่จะปรับเพิ่มขึ้นได้อีก 11%”นายโกเมน กล่าว
สำหรับกลุ่มหุ้นที่ บลจ.เอ็มเอฟซี ให้น้ำหนักในการลงทุนช่วง 3-6 เดือนข้างหน้าเป็นกลุ่มที่ได้ประโยชน์จากกำลังซื้อภายในประเทศ และมีความเสี่ยงต่อการชะลอตัวของเศรษฐกิจโลกต่ำ เช่น ธนาคารพาณิชย์ ค้าปลีก สื่อสารและอสังหาริมทรัพย์ โดยที่ผ่านมาจะเป็นได้ว่า กลุ่มหลักทรัพย์เหล่านี้ปรับเพิ่มขึ้นอย่างต่อเนื่อง
ทั้งนี้ นายโกเมน กล่าวว่า ความกังวลต่อการชะลอตัวทางเศรษฐกิจของสหรัฐอเมริกาและยุโรป ขณะที่การฟื้นตัวของเศรษฐกิจโลกมีความเสี่ยงมากขึ้น จะทำให้นักลงทุนย้ายเงินไปลงทุนในสินทรัพย์ที่มีความเสี่ยงต่ำ ขณะที่ปัจจัยการเมืองภายในประเทศอาจจะกลับมามีปัญหาอีกครั้งหากมีความพยายามจะแก้ไขรัฐธรรมนูญ
นอกจากนี้ ในปี 2555 บลจ.เอ็มเอฟซี คาดว่า ดัชนีหุ้นไทยจะปรับเพิ่มขึ้นไปอยู่ที่ 1,309 จุด โดยมี P/E อยู่ที่ 13 เท่า อัตราการเติบโตของกำไรบริษัทจดทะเบียนอยู่ที่ 14.18%